 फी बल्लें-बल्लें उसदी समझा च लगी पेआ औन जे चौं समें दौ कमाई कन्ने छें-सत्तें जीवें दी मसां दाल-रुट्टी ते सफेदपोशी गै चली सकदी ऐ।  फुल्लदार पर्दे, मुट्टे गदेले आलियां कुर्सियां, दरियां, गलीचे, डिनर-सैट्ट ते पलंग नेईं आई सकदे।  फी बल्लें-बल्लें उसी ओ कन्धां पक्कियां लव्भन लगी पेइयां कुर्सियां ते मेज ठीक बझोन लगे।  दरियां कम्म-चलाऊ ते खट्टां-पंलग बी अपनै-अपनै थाह्र बनकदे सेही होन लगे।  उसने माता जी दियां ओ सारियां गल्लां मन्नी लैती दियां हियां जिनें गी सुनी-सुनियै ओ शुरू-शुरू च मन गै मन कुढ़दी ते बरोध करदी ही।  ओ सबने उनें गल्लें गी फालतू ते डिरगियां समझदी ही जिनें गी ए जनानियां छात्ती कन्ने चमकाइयै अपनां ते अपने टब्बरै दा भार चुक्कियै घसड़ोन्दियां न ते इस बलिदानै दे बदले च ए सोचियै सन्दोख करी लैन्दियां न जे--"इयां चलाई ऐ घृस्थी असें! इयां घृस्थी कोई ऐमें चलदी ऐ?" माता जी समझांदियां--"घृस्थी च नकारी चीजा दी बी लोड़ रौह्न्दी ऐ लाड़ी! घर कोई इयाँ गै नईं चलदे।  असें अपने हत्थें किन्ने गै ब्याह् ते मरने कीते ते नाते-साके च मुंडी उबड़ी करियै रेह्।  प्रकाश दे पिता जी ने केह्ड़े मार हे मारे दे? सौ सवा-सौ दी तनखाई चा गै सब किछ कीता।  अज्ज अपनी परिस्थिति कन्ने सुलह् करने परैन्त सरला गी अपने पति दे ओ शब्द बिच्चूं दे डंगै साईं लग्गे।  किन्नी चुब्भ ही इनें शब्दे च--"तूं अजें तक्कर इस घरै दी कन्धा गी अपनाया की नेईं?  इत्थें खिल्लरी दियें चीजें कन्ने तेरी ममता की नेईं जागी?  इत्थे रौह्ने आले गी ओपरा-ओपरा की बुज्झेआ?" उदी अक्खीं च छोआली उठी आई।  ठीक ऐ, जे जदूं कदें ओ कोई नमां नावल जां क्हानी पढ़ी लैन्दी जां कोई ऐसी फिल्म दिक्खी लैन्दी जित्थें पात्र बिना कुसै संघर्श दे, हत्थें उप्पर हत्थ रक्खियै शैल खन्दे-पीन्दे न ते मोटरे च धूड़-डुआरदे फिरदे न, जां फिरी होटले च बेइयै काफी ते शराबू दे निक्के-निक्के घुट्ट भरदे होई राजधानी च हौने आले ‘सुन्दरता दे मुकाबले’ ते ‘हाली-बुड’ च बनने आलियें फिल्में दे सरबन्धै च गल्ला करदे न ते खशबोइयां हुआरदे न तां उसदे सबरै दे ब’न्न खिसकन लगी बौन्दे ते उसी सेही होन्दा जे उसदी भारी सिल-जन छात्ती गी चीरियै कोई चीज उसदे क’न्ने दे पड़दे फाड़ी-फाड़ियै आखदा, ‘बदलिये रक्खी दे ए बातावरण।